L-attivitajiet tal-Karnival fil-gżejjer Maltin jinsabu fl-aqwa tagħhom fil-Belt Valletta, iżda wkoll f’bosta bliet u rħula Maltin. Attivitajiet għat-tfal, anzjani u għal dawk kollha li jħossuhom għadhom żgħar. Madankollu l-attenzjoni ewlenija dejjem tibqa’ fuq il-Belt kapitali, u din is-sena aktar u aktar hekk kif ir-Re tal-Karnival reġa’ mar lura f’din il-belt sinonima mal-Karnival. Dalgħodu minkejja t-temp griż għaddejja attività sħiħa fi Pjazza San Ġorġ fejn mijiet ta’ tfal qed jieħdu sehem fil-Karnival tat-Tfal b’diversi skejjel taż-żfin u defile bil-parteċipazzjoni tal-karru tar-Re tal-Karnival u maskeruni iżolati. Fil-5.00 se tittella’ sfilata fit-toroq tal-Belt bis-sehem tal-karrijiet trijonfali, banek u maskeruni u l-mistiedna speċjali mill-Karnival ta’ Nothing Hill. Illejla wkoll mistenni jkun lejl ta’ ċelebrazzjonijiet tal-Karnival. Fil-fatt din is-sena, għall-ewwel darba se jkomplu matul il-lejl, f’ċelebrazzjoni bla waqfien. L-attivitajiet għada jissoktaw fin-12.30 p.m.m b’sfilata tal-Karnival minn Misraħ Kastilja, Triq il-Merkanti, Triq l-Arċisqof, għall-Afrena tal-Karnival. Fis-2.30 p.m. mistenni mbagħad l-ispettaklu l-kbir bis-sehem tal-kumpanija taż-żfin tal-Karnival, il-karrijiet trijonfali, maskeruni, u l-karrijiet satiriċi li bla dubju se jkunu qegħdin jiġbdu l-għajnejn tad-dilettanti wara li s-satira politika fil-karnival Malti ilha nieqsa għal dawn l-aħħar 80 sena.